**भारत सरकार**

**सड़क परिवहन और राजमार्ग मंत्रालय**

**राज्‍य सभा**

**अतारांकित प्रश्‍न सं. 112**

**सोमवार, 24 नवम्‍बर, 2014, 3 अग्रहायण 1936 (शक)**

**मंत्रलय द्वारा कार्यान्वित योजनाएं**

112. **श्री शान्ताराम नायक:**

क्या **सड़क परिवहन और राजमार्ग** मंत्री यह बताने की कृपा करेंगे कि:

(क) मंत्रालय द्वारा किन-किन योजनाओं का कार्यान्वयन किया जा रहा है;

(ख) इनमें से प्रत्येक योजना की प्रमुख विशेषताएं क्या-क्या हैं;

(ग) ऐसी कौन-कौन सी योजनाएं है जिनमें राज्य सरकार की सहभागिता का प्रावधन किया गया है;

(घ) प्रत्येक योजना के संबंध में सहभागिता के स्वरूप का ब्यौरा क्या है;

(ङ) राष्ट्रीय राजमार्ग के संबंध में गोवा में क्रियान्वित या क्रियान्वयन के लिए प्रस्तावित परियोजनाओं के नाम क्या हैं; और

(च) उस राज्य में क्रियान्वित की जा रही प्रत्येक योजना के संबंध में वित्तीय निहितार्थ/योगदान का ब्यौरा क्या है?

**उत्‍तर**

**सड़क परिवहन और राजमार्ग मंत्रालय में राज्‍य मंत्री**

**(श्री पोन्. राधाकृष्‍णन)**

(क) और (ख) यह मंत्रालय मुख्‍य रूप से राष्‍ट्रीय राजमार्गों के विकास और अनुरक्षण के लिए उत्‍तरदायी है । राष्‍ट्रीय राजमार्गों का विकास राष्‍ट्रीय राजमार्ग विकास परियोजना के अंतर्गत 7 चरणों में और विश्‍व बैंक की सहायता से कार्यान्‍वित स्‍कीम अर्थात राष्‍ट्रीय राजमार्ग सड़क संपर्क सुधार कार्यक्रम के अंतर्गत प्रारम्‍भ किया गया है । राष्‍ट्रीय राजमार्ग विकास परियोजना और राष्‍ट्रीय राजमार्ग सड़क संपर्क सुधार कार्यक्रम में शामिल न किए गए खंडों का विकास मंत्रालय की वार्षिक योजना के अंतर्गत किया जाता है । इसके अलावा मंत्रालय ने पूर्वोत्‍तर क्षेत्र के लिए विशेष त्‍वरित सड़क विकास कार्यक्रम और वामपंथी उग्रवाद स्‍कीम के अंतर्गत क्रमश: पूर्वोत्‍तर राज्‍यों और नक्‍सल प्रभावित क्षेत्रों में राज्‍य सड़कों सहित सड़कों के विकास का कार्य भी प्रारम्‍भ किया है । इसके अलावा यह मंत्रालय राज्‍यीय सड़कों के विकास के लिए केंद्रीय सड़क निधि, आर्थिक महत्‍व और अंतर-राज्‍य सड़क संपर्क स्‍कीमों के अंतर्गत राज्‍य सरकारों को सहायता भी प्रदान करता है ।

(ग) और (घ) राष्‍ट्रीय राजमार्गों के विकास और अनुरक्षण का कार्य एजेंसी आधार पर कार्यान्‍वित किया जाता है । राज्‍य सरकारें (राज्‍य लोक निर्माण विभाग) इन एजेंसियों में से एक होती हैं ।

(ङ) और (च) राष्‍ट्रीय राजमार्गों के विकास और अनुरक्षण का कार्य एक सतत प्रक्रिया है और यह खंड़ों में किया जाता है । इन खंड़ों की पहचान की जाती है और इनका कार्य परस्‍पर प्राथमिकता और संसाधनों की उपलब्‍धता के आधार पर किया जाता है । गोवा में राष्‍ट्रीय राजमार्गों के विकास के लिए चालू वार्षिक योजना 2014-15 में 1065.85 करोड़ रू. का परिव्‍यय उपलब्‍ध कराया गया है ।

\*\*\*\*